C 100/74
DA
Den Europæiske Unions Tidende
16.3.2023
6.2.
Visse middelhavslande er modvillige over for at kaste sig ud i en hurtig digital omstilling.
Konsekvenserne af den politiske uvilje, der skyldes frygten for at miste kontrollen over befolkningen, er filtrering og censur.
Digitale værktøjer sætter civilsamfundsorganisationerne i stand til at gøre deres stemme gældende og fremme demokratiet.
Den tunesiske kvartet for national dialog, der blev tildelt Nobels fredspris i 2015, er et eksempel på den vigtige rolle, som civilsamfundsorganisationer kan spille i en fredelig omstilling af et samfund.
6.3.
Eftersom digitaliseringen baner vej for social og økonomisk udvikling, bør en uafhængig myndighed indføre en passende digital lovgivningsmæssig ramme, der fremmer principperne om digitale rettigheder såsom netneutralitet.
6.4.
Hurtig digitalisering øger risikoen for cybertrusler.
Myndighederne har en vigtig rolle i etableringen af en veludformet lovgivningsmæssig ramme til beskyttelse af brugerne.
På nuværende tidspunkt har Marokko, Tunesien, Algeriet og Egypten alle vedtaget lovgivning om cybersikkerhed.
Disse love indeholder imidlertid ingen databeskyttelseskom­ ponenter (31).
Det er afgørende at beskytte personers personfølsomme oplysninger som f.eks. helbredsoplysninger.
6.5.
Databeskyttelse er ved at blive et af de vigtigste aspekter af den digitale omstilling.
Spørgsmålet om ejerskab og sikring af de enorme datamængder står højt på de politiske beslutningstageres dagsorden.
Dette er en reaktion på den kraftige stigning i big data-analyser og på den hidtil usete magt og indflydelse, som sociale medieplatforme er ved at få.
Det hævdes, at de lovgivningsmæssige rammer i de sydlige nabolande stadig er underudviklede, og at lovgivningen om fremspirende teknologier ikke vedtages hurtigt nok (32).
I visse lande udtrykkes der endda manglende politisk vilje til en fortsat indsats på området.
Spørgsmålet er endnu mere akut i tilfælde af følsomme oplysninger, f.eks. i forbindelse med sundhedsapplikationer og -platforme.
Holdningen er særligt skeptisk i de sydlige lande, hvor lovgivningen vedrørende databeskyttelsesforordningen og lignende beskyttelse af privatlivets fred måske stadig ikke er på plads.
I Europa har forordningen om digitale tjenester og forordningen om digitale markeder til formål at opbygge et sikrere digitalt rum for brugerne og samtidig fremme innovation og konkurrenceevne.
6.6.
Digital piratkopiering er også en af digitaliseringens faldgruber.
Digitaliserede værker, der er omfattet af intellektuelle ejendomsrettigheder, kan utroligt nemt og billigt kopieres og distribueres i stor skala.
Kreative virksomheder vil blive hårdere ramt af dette fænomen, og i mangel af en effektiv lovgivning vil de forretningsmodeller, som kunstnere og arbejdstagere i kreative fag benytter, ikke længere være holdbare.
6.7.
Digitalisering kan føre til undertrykkelse af borgerrettighederne.
I visse lande er digitale rettigheder under angreb fra myndighedernes side, da digitalisering betragtes som en overvågningsmetode.
På grund af pandemien er der f.eks. blevet anvendt lokaliseringssporingsapplikationer til at overvåge spredningen af virus, hvilket giver anledning til bekymring for menneskerettighederne (33).
Den mulige sporing af alle digitale aktiviteter udgør en alvorlig trussel mod demokratiet og kan anvendes som et middel til undertrykkelse.
I 2021-rapporten om et frit internet (»Freedom of Net«) ligger Frankrig højest med en score på 78 ud af 100, mens den i Italien er på 76, i Tunesien 63, i Marokko 53, i Libanon 51, i Jordan 47, i Tyrkiet 34 og i Egypten 26 (34).
6.8.
Den vedvarende digitale kløft kan potentielt føre til mere markante uligheder og forskelle i Middelhavsområdet.
Nogle lande mangler den digitale infrastruktur (manglende dækning eller adgang til fast bredbånd), og visse fjerntliggende områder og landdistrikter kan endda risikere helt at stå uden dækning eller 4G/5G-net.
En anden årsag til kløften er manglen på digitale færdigheder i befolkningen samt digital analfabetisme.
Begrænsede digitale færdigheder er navnlig mere udbredt i de sydlige lande, især blandt kvinder og ældre (35).
(31) (32) (33) (34) (35)
M. Langendorf, »Applying Europe's Digital Agenda in Mediterranean Partner Countries: Opportunities and Pitfalls«, IEMed.
Mediterranean Yearbook, 2021.
K. Sidło, »Digital Transformation in the Southern Neighbourhood«, EuroMeSCo Euromed Survey, 2021.
M. Langendorf, »Applying Europe's Digital Agenda in Mediterranean Partner Countries: Opportunities and Pitfalls«, IEMed.
Mediterranean Yearbook, 2021. https://freedomhouse.org/policy-recommendations/internet-freedom K. Sidło, »Digital Transformation in the Southern Neighbourhood«, EuroMeSCo Euromed Survey, 2021.